ທ່ານ ຄຳໃບ ດຳລັດ, ກຳມະການສູນກາງພັກ, ຮອງປະທານສະພາແຫ່ງຊາດ ຕາງໜ້າຄະນະປະຈຳສະພາແຫ່ງຊາດ ໄດ້ຖະແຫຼງຂ່າວຕໍ່ສື່ມວນຊົນ ໃນວັນທີ 20 ມິຖຸນາຜ່ານມາ ວ່າ: ຕາງໜ້າຄະນະປະຈຳສະພາແຫ່ງຊາດ, ມີຄວາມຍິນດີ ແລະ ຖືເປັນກຽດ, ແຈ້ງມາຍັງ ພະນັກງານ-ລັດຖະກອນ, ທະຫານ, ຕຳຫລວດ, ນັກຮຽນ-ນັກສຶກສາ, ປັນຍາຊົນ, ກຳມະກອນ, ຊາວຜູ້ອອກແຮງງານ, ພໍ່ແມ່ພີ່ນ້ອງປະຊາຊົນລາວບັນດາເຜົ່າ ໃນທົ່ວປະເທດ ແລະ ທີ່ອາໄສຢູ່ຕ່າງປະເທດ ເພື່ອຮັບຊາບ: ກ່ຽວກັບຜົນສຳເລັດການຄົ້ນຄວ້າພິຈາລະນາວຽກງານຂົງເຂດວັດທະນະທໍາ-ສັງຄົມ, ຢູ່ໃນກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາດ ຊຸດທີ IX ໃນວັນທີ 20 ມິຖຸນາ 2022 , ເຊິ່ງມີ 2 ເນື້ອໃນຕົ້ນຕໍ ດັ່ງນີ້:
- ການຈັດຕັ້ງປະຕິບັດບັນດາຄາດໝາຍຂົງເຂດສຶກສາທິການ-ກິລາ, ການປັບປຸງຄຸນນະພາບລະບົບການຮຽນ-ການສອນໃນໄລຍະໃໝ່ ແລະ ການຄຸ້ມຄອງວຽກງານກິລາ-ກາຍະກໍາ;
- ການຈັດຕັ້ງປະຕິບັດແຜນການທ່ອງທ່ຽວສີຂຽວ, ການເປີດປະເທດ ຕິດພັນກັບການປ້ອງກັນ ແລະ ຮັບມືການແຜ່ລະບາດຂອງພະຍາດ ໂຄວິດ-19.
ກອງປະຊຸມ ໄດ້ຮັບຟັງການລາຍງານໂດຍສັງເຂບ ຈາກທ່ານ ລັດຖະມົນຕີ ທັງ 2 ກະຊວງ ຄື: ກະຊວງສຶກສາທິການ ແລະ ກິລາ; ກະຊວງຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ, ຫຼັງຈາກນັ້ນ, ຜູ້ຕາງໜ້າຄະນະປະຈໍາສະພາແຫ່ງຊາດ ໄດ້ຂຶ້ນມີຄໍາເຫັນຕໍ່ບົດລາຍງານດັ່ງກ່າວ ແລະ ປະທານກອງ ປະຊຸມ ກໍໄດ້ມີຄຳເຫັນເຈາະຈີ້ມ ເພື່ອໃຫ້ບັນດາທ່ານສະມາຊິກສະພາແຫ່ງຊາດ ປະກອບຄຳເຫັນຢ່າງ ມີຈຸດສຸມ; ສັງເກດໄດ້ວ່າ: ບັນດາທ່ານສະມາຊິກສະພາແຫ່ງຊາດ ໄດ້ສຸມໃສ່ປະກອບຄວາມຄິດເຫັນ ດ້ວຍຄວາມຮັບຜິດຊອບສູງ ໃນຖານະເປັນຕົວແທນແຫ່ງສິດ ແລະ ຜົນປະໂຫຍດຂອງປະຊາຊົນລາວ ບັນດາເຜົ່າ, ພ້ອມທັງສະເໜີກົນໄກ, ວິທີການ ແລະ ມາດຕະການ ເພື່ອໃຫ້ລັດຖະບານ ກໍຄືພາກສ່ວນ ກ່ຽວຂ້ອງ ນໍາໄປຄົ້ນຄວ້າ, ປັບປຸງ ແລະ ສືບຕໍ່ຈັດຕັ້ງປະຕິບັດ ໃຫ້ມີຜົນສໍາເລັດດີຂຶ້ນ ເຊິ່ງສະມາຊິກສະພາແຫ່ງຊາດ ໄດ້ມີຄຳເຫັນຕໍ່ 2 ບົດລາຍງານດັ່ງກ່າວ ທັງໝົດ 18 ທ່ານ, ຍິງ 7 ທ່ານ, ສາມາດສັງລວມເນື້ອໃນ ໄດ້ດັ່ງນີ້:
- ວຽກງານສຶກສາທິການ ແລະ ກິລາ:
1). ການຈັດຕັ້ງປະຕິບັດບັນດາຄາດໝາຍຂະແໜງສຶກສາທິການ ແລະ ກິລາ: ສະມາຊິກສະພາແຫ່ງຊາດ ໄດ້ສະເໜີໃຫ້ລັດຖະບານ ກໍຄືຂະແໜງກ່ຽວຂ້ອງ ເອົາໃຈໃສ່ຈັດຕັ້ງປະຕິບັດ 8 ຄາດໝາຍທີ່ບໍ່ທັນບັນລຸ, ເປັນຕົ້ນແມ່ນອັດຕາປະລະການຮຽນ ຂອງນັກຮຽນທີ່ເຫັນວ່າຍັງມີຕົວເລກທີ່ສູງ;
2). ເອົາໃຈໃສ່ການປັບປຸງຄຸນນະພາບການຮຽນ-ການສອນ: ໂດຍສະເພາະແມ່ນ ກໍ່ສ້າງ, ຝຶກອົບຮົມ, ຍົກລະດັບຄູສອນ, ຜູ້ອຳນວຍການ, ຜູ້ບໍລິຫານ ໃຫ້ໄດ້ມາດຕະຖານ ແລະ ເປັນມືອາຊີບ; ການແກ້ໄຂບັນຫາຄູເຫຼືອບໍ່ພໍ, ການບັນຈຸລັດຖະກອນຄູ ແລະ ບໍລິຫານ, ການແກ້ໄຂບັນຫາຄູອາສາສະໝັກ ໂດຍສະເພາະ ຢູ່ເຂດຊົນນະບົດຫ່າງໄກສອກຫຼີກ, ໃຫ້ຖືກຕ້ອງສອດຄ່ອງຕາມນິຕິກຳທີ່ວາງໄວ້;
3). ສະເໜີລັດຖະບານ ພິຈາລະນາ, ຊອກຫາວິທີການ ເພື່ອພັດທະນາ, ປັບປຸງພື້ນຖານໂຄງລ່າງສະຖານສຶກສາ, ສິ່ງອຳນວຍຄວາມສະດວກ, ການສະໜອງວັດຖຸອຸປະກອນການຮຽນ-ການສອນ ໃຫ້ມີຄວາມພຽງພໍ, ທ່ົວເຖິງ; ລວມທັງປັບປຸງສະພາບແວດລ້ອມຂອງສະຖານການສຶກສາ ໃຫ້ໄດ້ມາດຕະ ຖານ;
4). ເອົາໃຈໃສ່ສຶກສາອົບຮົມການເມືອງ-ແນວຄິດໃຫ້ແກ່ຄູສອນ ໃຫ້ມີຄຸນທາດການເມືອງໜັກ ແໜ້ນ, ມີຄຸນສົມບັດສິນທຳປະຕິວັດ, ມີຈັນຍາບັນ-ຈັນຍາທໍາ; ມີການປະເມີນຜົນການປະຕິບັດໜ້າທີ່ຂອງພະນັກງານ-ລັດຖະກອນ, ຄູ-ອາຈານ ແລະ ຜູ້ບໍລິຫານ ໃຫ້ເປັນປົກກະຕິຕໍ່ເນື່ອງ ຕາມມາດຕະຖານຂອງວຽກງານປະກັນຄຸນນະພາບການສຶກສາ;
5). ທົບທວນ, ປັບປຸງຫຼັກສູດ ໃຫ້ມີຄວາມແທດເໝາະກັບສະພາບຄວາມເປັນຈິງຂອງປະເທດ, ສອດຄ່ອງກັບແຕ່ລະກຸ່ມເປົ້າໝາຍຜູ້ຮຽນ, ຄົ້ນຄວ້າຮູບແບບ ແລະ ວິທີການສອນ ໃຫ້ມີຄວາມຫຼາກຫຼາຍ ເຊັ່ນ: ການຮຽນແບບກັບທີ່ໃນຫ້ອງຮຽນ, ການຮຽນນອກສະຖານທີ່, ການຮຽນທາງໄກ ແລະ ອື່ນໆ, ພ້ອມທັງຜະລິດສື່ການຮຽນ-ການສອນ ໃຫ້ເໝາະສົມກັບແຕ່ລະຮູບແບບ ເພື່ອສ້າງເງື່ອນໄຂໃຫ້ພົນລະເມືອງລາວ ໄດ້ເຂົ້າເຖິງການສຶກສາຢ່າງເທົ່າທຽມ ແລະ ທົ່ວເຖິງ, ກ້າວໄປສູ່ຫັນການສຶກສາເປັນດີຈີຕອນ; ລວມທັງສ້າງຄວາມເຂັ້ມແຂງໃຫ້ສະຖານການສຶກສາ ມີຄວາມສາມາດໃນການຮັບມືກັບໄພສຸກເສີນ ແລະ ການແຜ່ລະບາດຂອງພະຍາດຕ່າງໆ;
6). ປັບປຸງກົນໄກການຈັດຕັ້ງປະຕິບັດວຽກງານຕິດຕາມ, ປະເມີນຜົນ ແລະ ຮັບປະກັນຄຸນນະພາບການສຶກສາ ທຸກຊັ້ນທຸກສາຍທັງພາກລັດ ແລະ ເອກະຊົນ ໃຫ້ເປັນລະບົບ ແລະ ສ້າງຖານຂໍ້ມູນເປັນທັນສະໄໝ ທີ່ສາມາດເຊື່ອມຕໍ່ໃນຂອບເຂດທົ່ວປະເທດ;
+ ຕໍ່ວຽກງານກິລາ–ກາຍຍະກຳ:
1). ຄົ້ນຄວ້າ ແລະ ປັບປຸງກົງຈັກການຈັດຕັ້ງຂອງສະຖານການສຶກສາດ້ານກິລາ-ກາຍຍະກໍາ ທີ່ມີພາລະບົດບາດຊຳ້ຊ້ອນກັນ, ໃຫ້ລວມສູນ ຕາມທິດກະທັດຮັດ ແລະ ມີປະສິດທິຜົນ.
2). ເອົາໃຈໃສ່ຄຸ້ມຄອງ ແລະ ນຳໃຊ້ສະໜາມກິລາ, ພື້ນຖານໂຄງລ່າງກິລາ-ກາຍຍະກຳ ໃຫ້ມີປະສິດທິພາບ, ປະສິດທິຜົນ;
3). ຄົ້ນຄວ້າ, ຊອກຫາແຫຼ່ງທຶນ ເພື່ອສະໜອງອຸປະກອນການສອນ-ການຮຽນ, ການເຝິກແອບ-ເຝິກຊ້ອມດ້ານກິລາ-ກາຍຍະກໍາ ໃຫ້ມີຄວາມທັນສະໄໝ ແລະ ພຽງພໍ; ມີແຜນການເຝິກອົບຮົມ, ເຜີຍແຜ່ຂໍ້ມູນໃຫ້ຜູ້ດໍາເນີນທຸລະກິດ ດ້ານກິລາ-ກາຍຍະກໍາ ເພື່ອຊຸກຍູ້, ສ້າງບຸກຄະລາກອນທີ່ມີວິຊາສະເພາະດ້ານ ປະກອບໃນຂົງເຂດວຽກງານດັ່ງກ່າວ;
4). ຈັດຕັ້ງຜັນຂະຫຍາຍກົດໝາຍວ່າດ້ວຍກິລາ-ກາຍຍະກຳ ໂດຍສະເພາະ ນິຕິກຳ ທີ່ຕິດພັນກັບການຄຸ້ມຄອງ, ນຳໃຊ້ກອງທຶນກິລາ-ກາຍຍະກຳ, ເພື່ອຈັດຕັ້ງປະຕິບັດເປັນເອກະພາບ ແລະ ເຂັ້ມງວດ;
5). ການສ້າງ-ພັດທະນາບຸກຄະລາກອນກິລາ-ກາຍຍະກຳ, ນັກກິລາ ໃຫ້ເປັນລະບົບຕໍ່ເນື່ອງ, ເປັນມືອາຊີບຂອງແຕ່ລະທ້ອງຖິ່ນ, ກໍ່ສ້າງໃນລະບົບໂຮງຮຽນ, ພ້ອມທັງຊຸກຍູ້, ປຸກລະດົມການເຄື່ອນໄຫວກິລາ-ກາຍຍະກຳ ໃຫ້ເປັນຂະບວນຟົດຟື້ນ, ກວ້າງຂວາງໃນທົ່ວປະເທດ;
6). ເພີ່ມທະວີການສຶກສາອົບຮົມການເມືອງ-ແນວຄິດ ບຸກຄະລາກອນກິລາ-ກາຍຍະກຳ, ນັກກິລາ ເພື່ອຮັບປະກັນໃຫ້ໄດ້ຄົນດີ-ຄົນເກັ່ງ, ມີຄຸນສົມບັດສິນທຳປະຕິວັດ, ມີນໍ້າໃຈຮັກຊາດ, ມີຈັນຍາບັນ-ຈັນຍາທໍາ, ມີລະບຽບວິໄນ ແລະ ປະຕິບັດກົດໝາຍ ຢ່າງເຂັ້ມງວດ;
7). ຄຸ້ມຄອງ, ຕິດຕາມ, ກວດກາ ແລະ ປັບປຸງການເຄື່ອນໄຫວຂອງຄະນະກຳມະການກິລາແຫ່ງຊາດ, ສະຫະພັນກິລາແຫ່ງຊາດ, ແຂວງ ແລະ ຂະແໜງການ, ສະມາຄົມ, ສະໂມສອນກິລາ-ກາຍຍະກຳ ແລະ ນຳໃຊ້ງົບປະມານຂອງລັດ, ທຶນຊ່ວຍເຫຼືອຂອງສາກົນ ໃນຂະແໜງການສຶກສາ ແລະ ກິລາ ໃຫ້ມີປະສິດທິພາບສູງ ຖືກຕ້ອງຕາມກົດໝາຍ ແລະ ລະບຽບການ.
- ຕໍ່ບົດລາຍງານການຈັດຕັ້ງປະຕິບັດແຜນການທ່ອງທ່ຽວ ແລະ ການເປີດປະເທດ, ຕິດພັນກັບການປ້ອງກັນ ແລະ ຮັບມືການແຜ່ລະບາດ ຂອງພະຍາດໂຄວິດ-19:
ເພື່ອຮັບປະກັນໃຫ້ແກ່ການຈັດຕັ້ງປະຕິບັດແຜນການທ່ອງທ່ຽວສີຂຽວ ແລະ ເປີດປະເທດ ຕ້ອນຮັບນັກທ່ອງທ່ຽວເຕັມຮູບແບບ ຕິດພັນກັບການປ້ອງກັນ ແລະ ຮັບມືການແຜ່ລະບາດຂອງພະຍາດໂຄວິດ-19 ລັດຖະບານກໍໄດ້ກໍານົດທິດທາງ ແລະ ວາງແນວທາງຟື້ນຟູການທ່ອງທ່ຽວ ຂອງ ສປປລາວ ໄລຍະ 2021-2025, ເພື່ອກະຕຸ້ນເສດຖະກິດແຫ່ງຊາດ, ເປັນການວາງທິດທາງໃຫ້ສອດຄ່ອງກັບສະພາບ ແລະ ເງື່ອນໄຂຄວາມເປັນຈິງຂອງປະເທດເຮົາໃນປັດຈຸບັນທີ່ໄດ້ຮັບຜົນກະທົບຈາກການລະບາດຂອງພະຍາດໂຄວິດ-19 ແລະ ສະພາບຫັນປ່ຽນດ້ານເສດຖະກິດຂອງໂລກ ຊຶ່ງລັດຖະ ບານ ໄດ້ກໍານົດມີ 3 ທິດທາງ ຄື: ການພັດທະນາພື້ນຖານໂຄງລ່າງການທ່ອງທ່ຽວ, ການໂຄສະນາການທ່ອງທ່ຽວ, ການຄຸ້ມຄອງການສ້າງຄວາມເຂັ້ມແຂງບຸກຄະລາກອນທ່ອງທ່ຽວ; ຕໍ່ວຽກງານດັ່ງກ່າວບັນດາທ່ານສະມາຊິກສະພາແຫ່ງຊາດ ໄດ້ມີຄໍາເຫັນເພີ່ມຕື່ມ ເປັນຕົ້ນ:
1). ສະພາບການທ່ອງທ່ຽວຜ່ານການຈັດຕັ້ງປະຕິບັດທົດລອງເປີດເຂດທ່ອງທ່ຽວສີຂຽວ ເຫັນວ່າມາດຕະການຄວບຄຸມພະຍາດໂຄວິດ-19 ໄດ້ສ້າງຄວາມຫຍຸ້ງຍາກໃຫ້ແກ່ນັກທ່ອງທ່ຽວ ແລະ ມີຄ່າໃຊ້ຈ່າຍສູງ ເຮັດໃຫ້ນັກທ່ອງທ່ຽວບໍ່ຢາກເດີນທາງມາທ່ອງທ່ຽວຢູ່ ສປປລາວ;
2). ແຫຼ່ງທ່ອງທ່ຽວສີຂຽວມີຫຼາຍ ແຕ່ການຄຸ້ມຄອງ, ການຂຶ້ນບັນຊີ ແຫຼ່ງທ່ອງທ່ຽວ ແລະ ເມືອງທ່ອງທ່ຽວ ບໍ່ທັນຄົບຖ້ວນ, ການສຳປະທານບາງແຫຼ່ງທ່ອງທ່ຽວ ຍັງບໍ່ທັນມີບົດວິພາກ ເພື່ອເປັນຂໍ້ມູນໃນການພັດທະນາ; ບາງໂຄງການພັດທະນາໃນບໍລິເວນແຫຼ່ງທ່ອງທ່ຽວຍັງສົ່ງຜົນກະທົບທາງລົບຕໍ່ແຫຼ່ງທ່ອງທ່ຽວທາງວັດທະນະທຳ, ປະຫວັດສາດ ແລະ ທຳມະຊາດ;
3). ຄວນມີການຊຸກຍູ້, ສົ່ງເສີມ ການຜະລິດ ແລະ ຈຳໜ່າຍ ເຄື່ອງທີ່ລະນຶກ ຜະລິດຕະພັນທີ່ເປັນເອກະລັກຂອງແຕ່ລະແຫຼ່ງທ່ອງທ່ຽວ ເພື່ອການສ້າງລາຍຮັບໃຫ້ແກ່ປະຊາຊົນຢູ່ພື້ນທີ່ດັ່ງກ່າວ;
4). ເພື່ອເຮັດໃຫ້ການຈັດຕັ້ງປະຕິບັດແຜນການທ່ອງທ່ຽວສີຂຽວ ແລະ ເປີດປະເທດ ຕ້ອນຮັບນັກທ່ອງທ່ຽວແບບເຕັມຮູບແບບ ຄວນພິຈາລະນາການເພີ່ມກຳນົດເວລາວິຊ່າໃຫ້ນັກທ່ອງທ່ຽວ ເພື່ອດຶງດູດນັກທ່ອງທ່ຽວ ແລະ ນຳເງິນຕາຕ່າງປະເທດ ເຂົ້າ ສປປ ລາວ ໃຫ້ຫຼາຍຂຶ້ນ;
5), ສະເໜີຄົ້ນຄວ້າ, ປັບປຸງການເຂົ້າເຖິງແຫຼ່ງທຶນດອກເບ້ຍຕໍ່າ ໃຫ້ແກ່ຜູ້ປະກອບການດ້ານການທ່ອງທ່ຽວ ໃຫ້ໄດ້ຫຼາຍຂຶ້ນ;
6). ປັບປຸງການບໍລິການ ການທ່ອງທ່ຽວ, ດ້ານຄວາມປອດໄພ, ສິ່ງອໍານວຍຄວາມສະດວກ ເປັນຕົ້ນ ການປະສານງານລະຫວ່າງພາກສ່ວນກ່ຽວຂ້ອງ, ເສັ້ນທາງເຂົ້າເຖິງແຫຼ່ງທ່ອງທ່ຽວ, ຄ່າອາຫານ ແລະ ເຄື່ອງດື່ມ ຢູ່ສະຖານທີ່ທ່ອງທ່ຽວຕ່າງໆໃຫ້ມີລາຄາສົມເຫດສົມຜົນ ແລະ ອື່ນໆ, ທີ່ພວກເຮົາຈະຕ້ອງໄດ້ສືບຕໍ່ນໍາໄປຄົ້ນຄວ້າພິຈາລະນາແກ້ໄຂ.
ນອກຈາກນັ້ນ, ກອງປະຊຸມ ຍັງໄດ້ມີການຊັກຖາມ ຂອງບັນດາທ່ານສະມາຊິກສະພາແຫ່ງຊາດທີ່ມີຄວາມສົນໃຈ ແລະ ຂະແໜງການ ໄດ້ຂຶ້ນຊີ້ແຈງ, ອະທິບາຍຕໍ່ໍຄໍາຊັກຖາມ ລວມມີ 5 ຂະແໜງ ການ (ກະຊວງສຶກສາທິການ ແລະ ກິລາ, ກະຊວງເຕັກໂຕໂລຊີ ແລະ ການສື່ສານ, ກະຊວງຖະແຫຼງ ຂ່າວ, ວັດທະນະທຳ ແລະ ທ່ອງທ່ຽວ, ກະຊວງໂຍທາທິການ ແລະ ຂົນສົ່ງ, ກະຊວງປ້ອງກັນຄວາມສະຫງົບ).
ທັງໝົດນັ້ນ, ແມ່ນໄດ້ສະແດງເຖິງຄວາມຮັບຜິດຊອບຂອງຂະແໜງການ ເພື່ອຊຸກຍູ້ການຈັດຕັ້ງ ປະຕິບັດບັນດາຄາດໝາຍຂະແໜງສຶກສາທິການ ແລະ ກິລາ, ກໍຄືການປັບປຸງຄຸນນະພາບລະບົບການຮຽນ-ການສອນທຸກຊັ້ນທຸກສາຍ ໃນໄລຍະໃໝ່ ແລະ ການຈັດຕັ້ງປະຕິບັດແຜນການທ່ອງທ່ຽວສີຂຽວ ແລະ ການເປີດປະເທດ, ຕິດພັນກັບການປ້ອງກັນ-ຮັບມືກັບການແຜ່ລະບາດຂອງພະຍາດໂຄວິດ-19 ໃຫ້ມີຜົນສໍາເລັດຕາມແຜນການທີ່ວາງໄວ້.
ເວົ້າລວມແລ້ວ, ການປະກອບຄໍາຄິດຄໍາເຫັນ ໃນວັນທີ 17 ມິຖຸນາ 2022, ມີບັນຍາກາດສ້າງສັນ ແລະ ຟົດຟື້ນ. ຂໍແຈ້ງມາຍັງທ່ານຊາບຕື່ມວ່າ: ໃນວັນທີ 8 ກໍລະກົດ 2022 ທີ່ຈະມາເຖິງນີ້, ກອງປະຊຸມສະພາແຫ່ງຊາດ ຈະໄດ້ພິຈາລະນາ ແລະ ລົງຄະແນນສຽງຮັບຮອງເອົາວຽກງານດັ່ງກ່າວ ເປັນມະຕິຂອງກອງປະຊຸມສະພາແຫ່ງຊາດ, ເພື່ອມອບໃຫ້ລັດຖະບານ ນໍາໄປຈັດຕັ້ງປະຕິບັດ. ພ້ອມກັນນັ້ນ, ບັນດາທ່ານສະມາຊິກສະພາແຫ່ງຊາດ ກໍມີໜ້າທີ່ຕິດຕາມກວດກາ, ຊຸກຍູ້ລັດຖະບານ ໃນການຈັດຕັ້ງປະຕິບັດບັນດາມະຕິດັ່ງກ່າວ ແລະ ຈະໄດ້ລາຍງານຕໍ່ກອງປະຊຸມສະໄໝສາມັນ ຂອງສະພາແຫ່ງຊາດ ໃນຕໍ່ໜ້າ.
ອີກເທື່ອໜຶ່ງ, ໃນນາມຕາງໜ້າຄະນະປະຈຳສະພາແຫ່ງຊາດ, ຂໍຂອບໃຈມາຍັງ ພະນັກງານ-ລັດຖະກອນ, ທະຫານ-ຕຳຫຼວດ, ນັກຮຽນ-ນັກສຶກສາ, ປັນຍາຊົນ, ຊາວຜູ້ອອກແຮງງານ, ພໍ່ແມ່ພີ່ນ້ອງ, ປະຊາຊົນລາວບັນດາເຜົ່າ ໃນທົ່ວປະເທດ ແລະ ພີ່ນ້ອງຊາວລາວ ທີ່ອາໄສຢູ່ຕ່າງປະເທດ, ທີ່ໄດ້ຕິດຕາມການດຳເນີນກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາດ ຊຸດທີ IX ໃນຄັ້ງນີ້.
ຂໍສະແດງຄວາມຂອບໃຈ ແລະ ຊົມເຊີຍຢ່າງຈິງໃຈ ມາຍັງພາກສ່ວນສື່ມວນຊົນທຸກສຳນັກ, ລວມທັງໂທລະພາບແຫ່ງຊາດ ແລະ ວິທະຍຸກະຈາຍສຽງແຫ່ງຊາດ, ສື່ສິ່ງພິມປະເພດຕ່າງໆ ທີ່ໄດ້ຕິດຕາມຢ່າງໃກ້ຊິດ, ເພື່ອເກັບກໍາຂ່າວ ແລະ ເຜີຍແຜ່ຢ່າງທັນການ ກ່ຽວກັບການດຳເນີນກອງປະຊຸມໃນຄັ້ງນີ້ ໃຫ້ແກ່ສັງຄົມ ໄດ້ຮັບຊາບຢ່າງທົ່ວເຖິງ.